Joen Peter Evensen

Joen Peter Evensen (1837–1924) var en færøysk kjøpmann, skipsreder og kommunepolitiker.

 Liv og virke 

Han var sønn av sysselmann Johan Christian Evensen og hustru Elsebeth Susanne Petersdatter. Han var bror til prost Jens Christian Evensen og farbror til prost Andreas Christian Evensen. Joen Peter og Jens Christians søster Elisabeth Christine ble gift med handelsforvalter Christopher Michael Olsen 
i Tórshavn.

Han ble farløs som seksåring og oppfostret hos slektningen Jens Davidsen, som var revisor hos Færøyenes amtmann. Fosterfaren var blant kjøpmennene som slo seg opp i Tórshavn etter at den kongelige monopolhandelen på Færøyene ble avskaffet i 1856. Evensen begynte som handelsbestyrer i Davidsen & Co. og overtok senere virksomheten i eget navn. Han drev vareimport, fiskebåtrederi og eksport av klippfisk og saltfisk. I 1900 opptok han sønnen Jens Evensen i virksomheten, som fikk navnet J.P. Evensen & Søn.

Han giftet seg med Amalie Sophie Christine Olsen, datter av skomaker og vertshuseier Søren Olsen. Hennes søster, Maren, var gift med Hans Christopher Müller, som også var kjøpmann med mange offentlige verv og ombud.

Evensen var medlem av borgerrepresentasjonen i Tórshavn 1870–1876 og 1879–1904, i rundt 20 år som formann. Han var forlikskommissær 1873–1917 og kasserer ved byens sykehus.

Evensen ble utnevnt til ridder av Dannebrogordenen i 1898.

 Referanser 

Kategori:Borgermestre i Tórshavn
Kategori:Færøyske kjøpmenn
Kategori:Færøyske skipsredere
Kategori:Færøyske redaktører
Kategori:Riddere av Dannebrogordenen
Kategori:Personer fra Tórshavn
Kategori:Portal:Færøyene/artikler